20ο Επιστημονικό Συνέδριο του Συνδέσμου Ελλήνων Περιφερειολόγων (ΣΕΠ)

Χαροκόπειο Πανεπιστήμιο, Καλλιθέα, 4-5 Ιουνίου 2018  
Η ΠΕΡΙΦΕΡΕΙΑ ΣΕ ΚΑΜΠΗ: ΜΕΤΑ-ΨΗΦΙΑΚΕΣ ΚΟΙΝΟΤΗΤΕΣ, ΝΕΟΣ ΤΟΠΙΚΙΣΜΟΣ ΚΑΙ ΕΠΑΝΕΘΝΙΚΟΠΟΙΗΣΗ – ΑΝΑΠΤΥΞΙΑΚΕΣ ΠΡΟΕΚΤΑΣΕΙΣ

Ανοικτά δεδομένα και συμμετοχικότητα

Μιχάλης Βαφόπουλος1 και Ιωάννης Αναγνωστόπουλος2

1Εργαστήριο Τεχνολογίας Γνώσεων και Λογισμικού του Ερευνητικού Κέντρου «Δημόκριτος» και υπεύθυνος του Open Data Institute στην Αθήνα.

2 Τμήμα Πληροφορικής με εφαρμογές στη Βιοϊατρική, Πανεπιστήμιο Θεσσαλίας

Η επανάσταση στις τεχνολογίες της Πληροφορικής κατά τα τελευταία χρόνια έχει αποφέρει την ικανότητά μαζικής επεξεργασίας δεδομένων πολύ μεγάλης κλίμακας, καθιστώντας πλέον σαφές ότι η έννοια της πληροφορίας συνδέεται άρρηκτα με τον τρόπο που ζούμε καθημερινά. Η διεθνής κοινότητα προχωράει μπροστά, και αυτή τη φορά είναι όλα σχετικά με τα δεδομένα. Έτσι, αναδύεται μια διογκούμενη παγκόσμια δέσμευση για το “όραμα των ανοιχτών δεδομένων”, προσβλέποντας στην ελεύθερη ροή και διακίνηση τους, ως ένα εργαλείο για κοινωνικές αλλαγές με θετικό πρόσημο.

Σε αυτό το πλαίσιο, τα ανοιχτά κυβερνητικά δεδομένα (Open Government Data - OGD) από μία μερικώς αποδεκτή λύση με μικρές πιθανότητες επιτυχίας όπως φάνταζε πριν πέντε χρόνια, εξαπλώνονται ολοένα και περισσότερο ανά την υφήλιο με ταχύτατους ρυθμούς. Τα Ηνωμένα Έθνη και η σύνοδος G8 οραματίζονται την “Επανάσταση των Δεδομένων” ως το βασικό όχημα προς την οικονομική ανάπτυξη και την ευρωστία των κρατών μετά το 2015[[1]](#footnote-1),[[2]](#footnote-2), ενώ η Ε.Ε. εξετάζει το ενδεχόμενο ενός πιο αποτελεσματικού και αποδοτικού μοντέλου διακυβέρνησης βάσει των ανοιχτών κυβερνητικών δεδομένων[[3]](#footnote-3).

Οι πρωτοβουλίες αυτές αποσκοπούν στο τρίπτυχο **διαφάνεια, συμμετοχή** και **καινοτομία** και εδράζονται στις τεχνολογίες του Διαδικτύου και των [Συνδεδεμένων Δεδομένων](http://el.wikipedia.org/wiki/Linked_Data). Το άμεσο όφελος για τους οργανισμούς (δημόσιους και ιδιωτικούς) είναι διπλό: (α) βελτιώνουν την αποτελεσματικότητα των εσωτερικών τους διαδικασιών με την ενορχήστρωση ασύμβατων διαδικασιών και δεδομένων και (β) αποκτούν πρόσβαση σε χρήσιμα εξωτερικά δεδομένα μέσω Διαδικτύου.

Η δυναμική της ανοικτής διακυβέρνησης για την προώθηση της καινοτομίας, καθώς και της παροχής καλύτερων υπηρεσιών με λιγότερα χρήματα, θα ενισχύσει τη διαφάνεια και θα καταπολεμήσει την διαφθορά. Τώρα, λοιπόν, που η πολιτική βούληση ενισχύει όλο και περισσότερο το άνοιγμα των δεδομένων, έχουν αρχίσει να εμφανίζονται και πρωτοβουλίες που αξιολογούν τα αποτελέσματα των ανοικτών κυβερνητικών δεδομένων και την επίδρασή τους στη καθημερινότητα των πολιτών.

Η πρωτοβουλία Open Data Barometer[[4]](#footnote-4) είναι από τις πρώτες που προσπαθούν να μετρήσουν το αποτύπωμα των ανοικτών δεδομένων στις κυβερνήσεις των κρατών που μετέχουν στην αξιολόγηση. Τα πρώτα αποτελέσματα δεν είναι και τόσο ενθαρρυντικά, καθώς έχει μετρηθεί ότι η επίδραση των ανοικτών κυβερνητικών δεδομένων είναι ακόμα σε αρκετά χαμηλά επίπεδα αν αυτή αξιολογηθεί σε παγκόσμια κλίμακα (μόλις 1.7/10 κατά μ.ο.). Αυτή η έλλειψη καθολικής αποδοχής μας δείχνει ότι υπάρχει αρκετή δουλειά που πρέπει να γίνει, καθώς παρά το γεγονός ότι πολλά δεδομένα έχουν ανοιχθεί και είναι διαθέσιμα, ακόμα δεν είναι πλήρως εκμεταλλεύσιμα. Υπάρχουν αρκετοί λόγοι πίσω από αυτή την ανεπάρκεια απόδοσης. Ενδεικτικά αναφέρουμε παρακάτω τους εξής:

* Τα δεδομένα είναι διαθέσιμα, ανοικτά και δημόσια, αλλά την ίδια στιγμή είναι διαφορετικά και μη-συμβατά μεταξύ τους. Αυτό καθιστά την επεξεργασία και την κατανάλωση τους μια δύσκολη και επίπονη διαδικασία, κατά την οποία μπορούν να προκύψουν προβλήματα όχι μόνο όταν διασυνδέουμε, ενοποιούμε και συσχετίζουμε διαφορετικές πηγές μεταξύ τους, αλλά και όταν επεξεργαζόμαστε δεδομένα που επηρεάζονται από το χρόνο ή οι ιδιότητές τους μεταβάλλονται ανά θεματική περιοχή.
* Η έλλειψη προτυποποίησης, σε συνδυασμό με την πληθώρα των λεξιλόγιων τα οποία είναι διαθέσιμα σε χρήση, οδηγούν σχεδόν πάντα σε λιγότερο αποτελεσματική χρήση και κατανάλωση δεδομένων, καθώς και στην παραγωγή αποτελεσμάτων και συμπερασμάτων χαμηλής ποιότητας. Επιπλέον, καθώς δεν είναι καθολικά μηχαναγνώσιμα, η προβολή των υπαρχόντων στοιχείων είναι πολλές φορές αρκετά περιορισμένη: τα διαθέσιμα εργαλεία και οι υπηρεσίες που παρέχουν πρόσβαση σε ανοιχτά δεδομένα δεν είναι δημοφιλή και συνήθως απαιτούν υψηλά επίπεδα τεχνικής γνώσης.
* Οι πολίτες και οι χρήστες δεν φαίνεται ακόμα να προσελκύονται από υπάρχουσες λύσεις και εργαλεία, καθώς την ίδια στιγμή τα ανοικτά δεδομένα δεν φαίνεται να αποκτούν περισσότερα κοινωνικά χαρακτηριστικά προκειμένου να ενσωματωθούν στα δημοφιλή μέσα κοινωνικής δικτύωσης.

Οι παραπάνω λόγοι μπορούν να γίνουν πραγματικά εμπόδια για τους εμπλεκομένους (χρήστες, φορείς, εταιρείες κ.λπ.) καθώς και για τους ενδιαφερόμενους για τα ανοικτά κυβερνητικά δεδομένα, τόσο από την «πλευρά της παροχής» (data providers) όπως είναι υπουργεία, δήμοι και άλλοι δημόσιοι φορείς, όσο και από την «πλευρά της κατανάλωσης» (π.χ. policy/decision makers, δημοσιογράφοι κ.α.).

Από την μία πλευρά, παρότι οι κυβερνήσεις ξοδεύουν σημαντικά χρηματικά ποσά στην κατασκευή, παροχή και συντήρηση ανοικτών δεδομένων, τα μεταδεδομένα τους είναι πολλές φορές «κλειστά», δυσχεραίνοντας έτσι την εκμετάλλευσή τους. Επίσης, έχει παρατηρηθεί ότι η χρήση των δεδομένων από τους δημόσιους φορείς που τα παράγουν είναι συνήθως ελάχιστη. Αυτό επιφέρει σημαντικές δυσκολίες στις διαδικασίες πιστοποίησης της αξιοπιστίας και εγκυρότητάς τους (data validation / integrity), απαιτώντας έτσι καθαρισμό (data cleansing) από τους ίδιους τους καταναλωτές.

Στην Ελλάδα τα ανοιχτά δεδομένα να κάνουν την εμφάνισή τους με βραδύ και ασύμμετρο τρόπο στα διαφορετικά θεματικά πεδία. Η ανάγκη όμως για διαφάνεια και αξιοπιστία σε οτιδήποτε έχει να κάνει με τα κοινά, καθώς και η ανάγκη για ακεραιότητα, ορθότητα και επαναχρησιμοποίηση της πληροφορίας ώθησε την Ελληνική Κυβέρνηση, την τοπική αυτοδιοίκηση, μια μικρή ομάδα από ανεξάρτητους οργανισμούς και ερευνητικά κέντρα να αναπτύξουν εκείνους τους μηχανισμούς που υποστηρίζουν τα ανοικτά δεδομένα.

1. <http://www.post2015hlp.org/featured/high-level-panel-releases-recommendations-for-worlds-next-development-agenda/> [↑](#footnote-ref-1)
2. <https://www.gov.uk/government/publications/open-data-charter/g8-open-data-charter-and-technical-annex> [↑](#footnote-ref-2)
3. <http://ec.europa.eu/digital-agenda/en/news/vision-public-services> [↑](#footnote-ref-3)
4. <http://www.opendataresearch.org/content/2013/535/get-data-open-data-barometer-2013> [↑](#footnote-ref-4)